b'\n_START_ARTICLE_\nAhti M. Salonen\n_START_PARAGRAPH_\nAhti Markus Salonen (27. huhtikuuta 1911 Pietarsaari \xe2\x80\x93 5. syyskuuta 2003 Helsinki) oli suomalainen poliitikko, taloustutkija ja suomentaja. _NEWLINE_Salosen vanhemmat olivat koneenk\xc3\xa4ytt\xc3\xa4j\xc3\xa4 Kaarle Edward Salonen ja Iida Tuominen. H\xc3\xa4n k\xc3\xa4vi keskikoulun ja kauppakoulun, valmistui merkonomiksi 1931 ja suoritti ylioppilastutkinnon 1934. H\xc3\xa4nest\xc3\xa4 tuli filosofian kandidaatti 1938 ja filosofian maisteri 1941 sek\xc3\xa4 filosofian lisensiaatti ja tohtori 1955._NEWLINE_Salonen toimi aluksi konttoriapulaisena ja opiskeli ty\xc3\xb6n ohella. H\xc3\xa4n oli Oy Wilh. Schauman Ab:n osastop\xc3\xa4\xc3\xa4llikk\xc3\xb6n\xc3\xa4 1939\xe2\x80\x931945, palveli komppanianp\xc3\xa4\xc3\xa4llikk\xc3\xb6n\xc3\xa4 talvi- ja jatkosodassa ja oli Suomen ulkomaankauppaliiton osastop\xc3\xa4\xc3\xa4llikk\xc3\xb6n\xc3\xa4 1945\xe2\x80\x931946. H\xc3\xa4n oli liikemiehen\xc3\xa4 ja vientiagenttina Etel\xc3\xa4-Afrikassa 1946\xe2\x80\x931950 ja toimi Suomeen palattuaan Kansan markkinatutkimuslaitoksen johtajana vuodesta 1951 alkaen. Salonen oli OTK:n ekonomistina 1966\xe2\x80\x931975._NEWLINE_Sosialidemokraattien oikeistosiipeen kuulunut Salonen oli V\xc3\xa4in\xc3\xb6 Tannerin kannattaja. H\xc3\xa4n oli p\xc3\xa4\xc3\xa4ministeri Karl August Fagerholmin sihteerin\xc3\xa4 vuonna 1958 ns. y\xc3\xb6pakkasten aikana ja h\xc3\xa4n toimi Honka-liiton asiamiehen\xc3\xa4 vuonna 1961._NEWLINE_Salonen edusti SDP:n oikeistosiipe\xc3\xa4 ja vastusti presidentti Kekkosen ulkopolitiikkaa. H\xc3\xa4n oli jyrkimpi\xc3\xa4 Keskustapuolueen ns. K-linjan arvostelijoita. Vuoden 1978 presidentinvaalissa Salonen asettui Suomen Perustuslaillisen Kansanpuolueen presidenttiehdokkaaksi ja t\xc3\xa4m\xc3\xa4n vuoksi h\xc3\xa4net erotettiin SDP:st\xc3\xa4. Vaaleissa Salonen sai 6 valitsijamiest\xc3\xa4. Salosta oli ehdottanut PKP:n ehdokkaaksi Nootti-lehden toimittaja Kauko Kare, yksi Kekkosen ajan tunnetuimmista poliittisista toisinajattelijoista. Vuoden 1982 presidentinvaalien edell\xc3\xa4 Salonen vastusti Perustuslailliseksi Oikeistopuolueeksi muuttuneen puolueen asettumista Mauno Koiviston taakse.'